*****

ΚΑΝΟΝΙΣΜΟΣ (ΕΟΚ) αριθ. 192/82 ΤΟΥ ΣΥΜΒΟΥΛΙΟΥ

της 26ης Ιανουαρίου 1982

περί τροποποιήσεως του κανονισμού (ΕΟΚ) αριθ. 1785/81 περί κοινής οργανώσεως αγοράς στον τομέα της ζάχαρης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι το άρθρο 27 του κανονισμού (ΕΟΚ) αριθ. 1785/81 (2) παρέχει τη δυνατότητα στις επιχειρήσεις που παράγουν ζάχαρη να μεταφέρουν ζάχαρη, που παρήχθη κατά τη διάρκεια μιας συγκεκριμένης περιόδου εμπορίας, στην παραγωγή της επόμενης περιόδου εμπορίας· ότι το άρθρο αυτό προβλέπει την υποχρέωση αποθηκεύσεως της μεταφερόμενης ζάχαρης για μια περίοδο δώδεκα μηνών, που αρχίζει την 1η Φεβρουαρίου της περιόδου κατά τη διάρκεια της οποίας έγινε η παραγωγή, και την καταβολή σε αντάλλαγμα των εξόδων αποθηκεύσεως κατά τη διάρκεια της εν λόγω περιόδου· ότι μόνο οι επιχειρήσεις οι εγκατεστημένες στα γαλλικά διαμερίσματα της Γουαδελούπης και της Μαρτινίκας έχουν μια ειδική περίοδο αποθηκεύσεως που αντιστοιχεί στην περίοδο της δικής τους παραγωγής ζάχαρης·

ότι οι ημερομηνίες αυτές, που καθορίστηκαν για την αρχή της περιόδου αποθηκεύσεως, δεν ανταποκρίνονται στις απαιτήσεις της εξελίξεως της παραγωγής ζάχαρης στις διάφορες περιοχές της Κοινότητος· ότι για να αποφευχθεί μια άνιση μεταχείριση των παραγωγών των διαφορετικών αυτών περιοχών, ανάλογα αν αρχίζουν την παραγωγή τους νωρίτερα ή αργότερα, και για να επιτραπεί στους πρώτους να κάνουν χρήση αυτής της δυνατότητος, μόλις η παραγωγή τους υπερβεί την ποσόστωση Α, οι ημερομηνίες ενάρξεως της υποχρεωτικής αποθηκεύσεως πρέπει να μη καθορίζονται στο εξής στο εν λόγω άρθρο 27 αλλά, διατηρώντας πάντοτε τις αρχές αμετάβλητες, στις σχετικές λεπτομέρειες εφαρμογής·

ότι, λαμβάνοντας υπόψη την παραγωγή της περιόδου εμπορίας 1981/82 και την ανάγκη των επιχειρήσεων να μεταφέρουν ζάχαρη, πρέπει να προβλεφθούν από τώρα και στο εξής, για τη μεταφορά στην περίοδο εμπορίας 1982/83, μέτρα που θα επιτρέπουν αναδρομικά σε όλες τις επιχειρήσεις παραγωγής ζάχαρης της Κοινότητος να αποφασίσουν σχετικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 27 του κανονισμού (ΕΟΚ) αριθ. 1785/81 τροποποιείται ως εξής:

1. Το κείμενο της παραγράφου 2 πρώτο και δεύτερο εδάφιο αντικαθίσταται από το ακόλουθο κείμενο:

«2. Οι επιχειρήσεις που λαμβάνουν την απόφαση που αναφέρεται στην παράγραφο 1:

- ανακοινώνουν στο ενδιαφερόμενο Κράτος μέλος, πριν την 1η Φεβρουαρίου, την ή τις ποσότητες ζάχαρης που θα μεταφερθούν, και

- δεσμεύονται να αποθηκεύουν αυτήν ή αυτές τις ποσότητες κατά τη διάρκεια περιόδου δώδεκα συνεχών μηνών, η έναρξη της οποίας πρέπει να καθορίζεται. Για την περίοδο αυτή, τα έξοδα αποθηκεύσεως αποδίδονται και για τη μεταφερόμενη ζάχαρη C σύμφωνα με το άρθρο 8.

Όσον αφορά τις επιχειρήσεις που είναι εγκατεστημένες στα γαλλικά διαμερίσματα της Γουαδελούπης και της Μαρτινίκας, η ημερομηνία που αναφέρεται στο πρώτο εδάφιο πρώτη περίπτωση είναι η 1η Μαΐου.»

2. Προστίθεται η ακόλουθη παράγραφος:

«4. Για τη μεταφορά ζάχαρης της περιόδου εμπορίας 1981/82 στην περίοδο εμπορίας 1982/83, η απόφαση των επιχειρήσεων που αναφέρεται στη παράγραφο 1, ισχύει, κατόπιν αιτήσεως τους, αναδρομικά από την ημερομηνία διαπιστώσεως από το ενδιαφερόμενο Κράτος μέλος της παραγωγής της ποσότητας ζάχαρης που αναφέρεται στην εν λόγω απόφαση.

Στην περίπτωση αυτή η περίοδος αποθηκεύσεως που αναφέρεται στην παράγραφο 2 πρώτο εδάφιο δεύτερη περίπτωση, αρχίζει από την ημερομηνία της διαπιστώσεως που αναφέρεται στο προηγούμενο εδάφιο.»

Άρθρο 2

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 26 Ιανουαρίου 1982.

Για το Συμβούλιο

Ο Πρόεδρος

L. TINDEMANS

(1) Γνώμη που διατυπώθηκε στις 22 Ιανουαρίου 1982 (δεν έχει ακόμη δημοσιευθεί στην Επίσημη Εφημερίδα)·

(2) ΕΕ αριθ. L 177 της 1. 7. 1981, σ. 4.